บัวหลวงลุยอาเซียน เพิ่มสาขาอินโดนีเซีย
ธนาคารกรุงเทพ เตรียมขยายสาขาในอินโดนีเซียเพิ่ม รองรับแนวโน้มธุรกิจไทยออกนอกประเทศ
19 เม.ย. 2554

ธนาคารกรุงเทพ เตรียมขยายสาขาในอินโดนีเซียเพิ่ม รองรับแนวโน้มธุรกิจไทยออกนอกประเทศ
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดเผยว่า ธนาคารกำลังพิจารณาถึงความเป็นไปได้ในการขยายสาขาเพิ่มเติมในประเทศอินโดนีเซีย นอกเหนือจากสาขาในกรุงจาการ์ตา เนื่องจากปัจจุบันมีธุรกิจไทยหลายรายสนใจเข้าไปลงทุนในอินโดนีเซีย ทั้งขนาดใหญ่ ขนาดกลาง และรายย่อย จึงเล็งเห็นโอกาสทางธุรกิจที่สอดคล้องกับการเปิดประชาคมเศรษฐกิจอาเซียนในปี 2558 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารได้รับใบอนุญาตประกอบธุรกิจธนาคารอย่างเต็มรูปแบบจากธนาคารกลางอินโดนีเซีย จึงสามารถให้บริการได้ทั้งสกุลเงินท้องถิ่น และสกุลเงินอื่นๆ 
"จะเข้าไปให้คำแนะนำอย่างครบวงจรตั้งแต่ข้อมูลพื้นฐานอย่างภาษี ค่าจ้าง การดูแลความเสี่ยงจากอัตราแลกเปลี่ยน และการสนับสนุนด้านสินเชื่อ"นายชาติศิริ กล่าว